Haar naam kwaadwillig gebruik, sê Zille | Netwerk24
Deur Warda Meyer en Fin 24 29 Oktober 2018 21:46
Helen Zille, premier van die Wes-Kaap, sê politici wat aandag van hulself en hul ontmoetings met die omstrede Gupta-familie wil aflei, sleep haar naam kwaadwillig in by die sage.
Dit volg nadat Rob Davies, minister van handel en nywerheid, erken het dat hy – net soos baie ander Suid-Afrikaanse politici, insluitend Zille – sosiale uitnodigings van lede van die Gupta-familie aanvaar het, berig Fin24.
Helen Zille, premier van die Wes-Kaap. Foto: Malherbe Nienaber
Zille sê sy het al jare gelede oop kaarte gespeel oor haar ontmoetings met die Guptas toe hulle in 2007 nog onbekende sakemanne was.
Zille het gesê dat sy destyds toe sy nog die burgemeester van Kaapstad was 'n uitnodiging aanvaar het vir die opening van die Sahara Park-krieketstadion op Nuweland. "Ek het die geleentheid bygewoon. Daar is niks snaaks daaraan nie, dit was jare gelede voordat hulle so berug geword het."
Sy sê sy is siek en sat dat politici haar naam insleep in 'n poging om hul eie handelinge met die Guptas te regverdig.
Intussen berig Lameez Omarjee van Fin24 dat Davis in 'n skriftelike antwoord op vrae van Werner Horn, DA-LP, sy interaksie met die Gupta-familie uiteengesit.
Davies het glo verduidelik dat hoewel hy in die verlede met lede van die Gupta-familie vergader het, het hy geen amptelike administratiewe optrede namens hulle aangegaan nie.
Davies het eers in 2009 'n lid van die Gupta-familie ontmoet by 'n vergadering wat deur oudpres. Jacob Zuma se seun Duduzane gefasiliteer is. "Ek het Duduzane geken sedert hy 'n kind in Maputo was en het ingestem tot 'n ontmoeting by my huis in Kaapstad," het Davies gesê.
Op hierdie vergadering het Ajay Gupta 'n lewensvatbaarheidstudie bespreek vir 'n mynprojek wat aan die Nywerheidsontwikkelingskorporasie (NOK) voorgelê is. Ajay het glo gekla dat sy aansoek lank vat om verwerk te word, moontlik tot nadeel van werkers wat hul werk kon verloor. Davies het gesê hy het verduidelik dat hy nie in staat was om betrokke te raak by die besluit om die meriete van 'n aansoek te bepaal nie.
"Ek het egter gesê ek sal sy klag oor die vertraging na die NOK verwys, soos ek met baie ander soortgelyke klagtes gedoen het wat verband hou met prosedures deur die departement of agentskappe wat aan die department rapporteer," het hy gesê.